En aquest espai us proposem que visiteu una pàgina del web del Departament de Cultura o altres webs de temes culturals relacionats amb la Generalitat de Catalunya.
En aquesta ocasió us recomanem dues noves webs relacionades amb el Departament de Cultura: el portal de Llengua Catalana i el web de Consell Nacional de la Cultura i de les Arts (CoNCA).
Els dos webs, acabats d'estrenar, s'han dissenyat i desenvolupat per facilitar l'accés multicanal i multidispositiu per part de la ciutadania; és a dir, s'hi pot accedir des de tot tipus de dispositius: ordinador de taula, telèfons intel·ligents, tauletes de diferents sistemes...
Els webs, a més de presentar un nou disseny i una nova imatge gràfica, faciliten la navegació, l'accés als serveis i als continguts.
Així, el nou estil incorpora franges horitzontals que ajuden a entendre els continguts molt més ràpidament; el nou cercador, que ara ocupa un lloc preponderant al capdamunt de totes les pàgines; la navegació per temes a través dels menús temàtics del directori que es despleguen; informació actualitzada amb les darreres noticies...
Us presentem també un web destacat de casa nostra: el nou web del Museu de Badalona.
El Museu de Badalona també ha presentat recentment la seva web, que facilita la navegació pels diversos continguts que ofereix la institució.
El Museu va ser construït sobre les termes de la ciutat romana de Baetulo, descobertes el 1954.
L'edifici s'inaugurà al gener de 1966.
Els primers anys, va funcionar sobretot com a casa de cultura de la ciutat, que aplegava diverses seccions i entitats, i organitzava activitats culturals en un sentit molt ampli.
A mitjan anys setanta, s'inicià un procés cap a la realització d'activitats més pròpiament museístiques.
En els darrers anys, el Museu ha anat incorporant nous espais d'època romana que han estat museïtzats i que permeten conèixer de prop la vida quotidiana a la ciutat de Baetulo, com el Jardí de Quint Licini, la Casa dels Dofins, el Conducte d'aigües o el conjunt monumental de l'entorn del Decumanus, proper al fòrum i al costat de les termes.
Al seu web tens tota la informació per preparar la visita.
Per últim, us volem ensenyar un web de fora de Catalunya.
En aquesta ocasió us proposem que visiteu la plataforma Google Art Project, un projecte de col·laboració entre la companyia i algunes de les institucions més importants del món per donar a conèixer als usuaris les seves obres d'art més representatives de forma molt detallada.
L'objectiu del projecte és disposar de continguts per oferir un millor accés a l'art a través d'internet i que els usuaris puguin descobrir i contemplar obres d'arreu del món.
Actualment, en formen part 775 institucions culturals, que han pujat a internet més de 250.000 imatges de més de 13.000 artistes.
El 18 de maig, amb motiu del Dia Internacional dels Museus, es va donar a conèixer que, en una primera fase, 12 museus catalans s'han incorporat al projecte: Biblioteca-Museu Víctor Balaguer, Fundació Municipal Joan Abelló, Fundació Pau Casals, Museu Cau Ferrat, Museu d'Art Jaume Morera, Museu d'Art Modern de Tarragona, Museu de la Ciència i de la Tècnica de Catalunya, Museu Maricel, Museu Nacional Arqueològic de Tarragona, Museu Romàntic, Nat-Museu de Ciències Naturals (Barcelona) i Palau Maricel.
En següents fases s'incorporaran altres museus.